Λύδια Μπουντούνη

Η Λυδία Μπουντούνη γεννήθηκε τον Οκτώβριο του 1991 από γονείς μουσικούς. Πατέρας της είναι ο γνωστός κιθαρίστας Βαγγέλης Μπουντούνης και μητέρα της η Μάρω Ραζή. Πήρε τα πρώτα μαθήματα βιολιού από τη Νίνα Πατρικίδου, με την οποία έφτασε μέχρι την ανωτέρα τάξη. Από τότε συνέχισε τις σπουδές της στο βιολί με τον Δημήτρη Σέμση και στα θεωρητικά με τον Περικλή Κούκο. Τον Ιανουάριο του 2010 πήρε το Δίπλωμά της με άριστα παμψηφεί, Πρώτο Βραβείο και Χρυσό Μετάλλιο ερμηνεύοντας μεταξύ άλλων το κοντσέρτο για βιολί και ορχήστρα του Τσαϊκόφσκι.

Σε ηλικία 13 ετών ερμήνευσε το κοντσέρτο σε Λα Ελάσσονα του Γιόχαν Σεμπάστιαν Μπαχ με την Ορχήστρα Πατρών υπό την διεύθυνση του Ρώσου μαέστρου Saulius Sodeckis. Από τότε έχει λάβει μέρος σε πολλές συναυλίες και διαγωνισμούς. Τον Ιανουάριο του 2004 κέρδισε το Α΄ Βραβείο στους Πανελληνίους Μαθητικούς Αγώνες του Υπουργείου Παιδείας. Το 2006 σε ηλικία 14 ετών έλαβε μέρος στον Πανελλήνιο-Πανκύπριο διαγωνισμό βιολιού ΄΄Ο ΦΙΛΩΝ΄΄ όπου τιμήθηκε με το Α΄ Βραβείο.

Είναι μέλος της ορχήστρας «Οι Κιθαριστές», με την οποία εμφανίζεται τακτικά ως σολίστ. Τον Ιούλιο του 2004 εμφανίστηκε στο Ωδείο Ηρώδου Αττικού στη συναυλία «Βαγγέλης Μπουντούνης 100 κιθάρες» στο πλαίσιο του Φεστιβάλ Αθηνών. Την ίδια χρονιά εμφανίστηκε με την ίδια ορχήστρα στην Αίθουσα των Φίλων της Μουσικής στο Μέγαρο Μουσικής Αθηνών. Επίσης έχει συμμετάσχει ως σολίστ στα δυο CD (ζωντανή ηχογράφηση από το Ηρώδειο και ΄΄Historia de un Amor΄΄) της ίδιας ορχήστρας. 

Τον Νοέμβριο του 2006 εμφανίστηκε με τους «Κιθαριστές» στη Νέα Υόρκη, όπου έδωσαν δυο συναυλίες προσκεκλημένοι του Ιδρύματος Ωνάση.

Τον Δεκέμβριο του 2010 εμφανίστηκε με τους κιθαριστές Βαγγέλη Μπουντούνη και Μάρω Ραζή στο Μέγαρο Μουσικής Αθηνών, όπου ερμήνευσε μεταξύ άλλων έργα Νικολό Παγκανίνι, Εϊτόρ Βίλα-Λόμπος και Άστορ Πιατσόλα. Η συναυλία ηχογραφήθηκε από την ΕΡΤ για λογαριασμό της EBU.

Έχει λάβει μέρος στο Σεμινάριο του Γιώργου Δεμερτζή στην Χαλκιδική και από το 2007 παρακολουθεί τακτικά ως ενεργό μέλος τα Σεμινάρια του Ρώσου βιολονίστα Sergei Cravchenco. Συνεργάζεται από το 2009 με την κιθαρίστα Μαίρη Νικολάου. Εμφανίζεται από το 2014 με τον Κωνσταντίνο Μπουντούνη (τσέλο) ως το ντουέτο εγχόρδων String demons.

Έλληνες μουσικοί